**ELŐTERJESZTÉS**

**Körmend Város Önkormányzata Képviselő-testülete 2019. február 20-i ülésére**

**Tárgy:** vagyonkezelési szerződés megkötése

Tisztelt Képviselő-testület!

A körmendi kastélyhoz tartozó 2/1, 4 és 5 hrsz-ú ingatlanok még nem állnak az Önkormányzat vagyonkezelésében, az Önkormányzat azonban évekkel ezelőtt elindította a vagyonkezelési jogok megszerzésére irányuló eljárást az MNV Zrt. előtt.

A Miniszterelnökség a tavalyi évben hozzájárult az Önkormányzat részére történő vagyonkezelésbe adáshoz.

Ezt követően a vagyonkezelési szerződés tervezetét kellett egyeztetni az MNV Zrt-vel, ill. az illetékes Minisztériummal, mivel egy új szabályozás miatt a Nemzeti Fejlesztési Minisztérium csak azzal a feltétellel támogatja már a vagyonkezelésbe adást, hogy a vagyonkezelő már előzetesen lemond a megtérítési igényéről (azaz a vagyonkezelt ingatlanon eszközölt beruházásainak elszámolási igényeiről). Eljártunk annak érdekében, hogy a Minisztérium adjon Körmendnek felmentést e kitétel alól, de kérésünket nem támogatta a vagyonpolitikáért felelős államtitkár.

Fenti előzmények után tárjuk a Testület elé a vagyonkezelési szerződés tervezetét.

Kérem, hogy a Testület döntsön a vagyonkezelésbe vételről, mivel érdemben csak vagyonkezelőként tudja az Önkormányzat a Kastély jövőjét befolyásolni, és ennek során a körmendiek és a térség érdekeit kifejezésre juttatni, ezt a most folyamatban lévő kastélyfelújítási pályázatnál is megtapasztalhattuk.

**HATÁROZATI JAVASLAT**

1. Körmend Város Önkormányzata Képviselő-testülete megismerte a körmendi Batthyany-Strattmann Kastély 2/1, 4 és 5 hrsz-ú ingatlanjait érintően az MNV Zrt. által az Önkormányzat elé tárt, az előterjesztéshez csatolt vagyonkezelési szerződés tervezetét.
2. Körmend Város Önkormányzata Képviselő-testülete a körmendi Batthyany-Strattmann Kastély 2/1, 4 és 5 hrsz-ú ingatlanjait érintően az MNV Zrt. által az Önkormányzat elé tárt, az előterjesztéshez csatolt vagyonkezelési szerződés tervezetet elfogadja, az abban foglaltakat tudomásul veszi, és felhatalmazza a polgármestert a szerződés megkötésére.

Körmend, 2019. 02. 13.

**Bebes István**

**polgármester**